**Izjava za medije OI ob pričetku rožnatega oktobra – meseca boja proti raku dojk**

**dr. Simona Borštnar, dr. med**

**dr. Mateja Krajc, dr. med.**

Rak dojk je v Sloveniji pomemben javno-zdravstveni problem. Vsak dan za rakom dojk zbolijo 3 do 4 bolnice, umre pa ena. V naši državi živi več kot 14 000 žensk, ki so se, ali pa se trenutno zdravijo zaradi raka dojk. Verjetnost, da bo Slovenka zbolela za to boleznijo do 75. leta starosti je kar 7%.

Raka dojk lahko dobro obvladujemo samo ob dobrem in koordiniranem sodelovanju različnih strok na področju cele države. V ta namen imamo na Onkološkem inštitutu (OI) organizirane multidisciplinarne time, kjer obravnavamo vsak posamezno bolnico. Na OI že več kot kot deset let izdajamo Smernice za zdravljenje raka dojk, ki jih dopolnjujemo vsaki dve leti. Vključujejo zgodnje odkrivanje raka dojk, navodila za napotitev v ambulanto za bolezni dojk na OI, navodila za napotitev v ambulanto za onkološko genetsko svetovanje, klasifikacijo raka dojk po stadijih, redke maligne bolezni dojk, slikovne metode z algoritmi pti netipljivih in tipljivih lezijah, citopatologijo, histopatologijo, preiskave za zamejitev bolezni, ter seveda smernice kirurškega, sistemskega in obsevalnega zdravljenja ter za sledenje. Vključeni so tudi algoritmi zdravljenja po stadijih bolezni.

Naše smernice temeljijo na najpomembnejših evropskih in svetovnih priporočilih in smernicah, prav tako pri obravnavi sledimo Evropskim smernicam za zagotavljanje kakovosti presejanja in diagnostike raka dojk. Evropske smernice v svojih poglavjih natančno določajo protokole presejanja, diagnostike in zdravljenja, komuniciranja, izobraževanja kadra in zahteve zgotavljanja tehnične kakovosti. OI v okviru presejalnega programa za raka dojk - Dora redno spremlja in poroča kazalnike kakovosti in tako stalno nadzoruje in izpopolnjuje kakovost dela.